Totalcar - Magazin - Nullkilométeres autók három kilóért
Nullkilométeres autók három kilóért
2011.10.05. 11:54
Nagyon nem érdemes lelkesedni, az 1997-es Chrysler Neonok új korukban sem voltak túl jó autók. Persze egy használt Suzuki áráért nyilván meggondolandó.
A nagy autószállítmány egy raktárban állt az elmúlt 14 évben, bár a részleteket nem ismerjük. A nulla kilométeres Chryslerek ugyanis Szingapúrban vannak, és az eladó egy képen kívül, amelyen jól látszik a másfél évtizednyi porréteg az autókon, mást nem közölt róluk. Így legfeljebb nagy tételben lenne érdemes bevásárolni belőlük: hiába kerül egy darab 1350 dollárba, azaz 300 ezer forintba, a szállítási, honosítási és egyéb költségekkel együtt már nem is lenne olyan jó üzlet.
Az is kérdéses persze, hogy az 1997 óta álló autók hogy viselték az időt – a műanyag- és gumi alkatrészek ennyi idő alatt akár használhatatlanná is öregedhettek, így az is előfordulhat, hogy aki megveszi ezeket az autókat, akár a vételár többszörösét is kifizetheti, mire használható állapotba hozza őket.